Foto: @AmedsporSK Turkiyaning “Amadspor” klubi futbolchisi Mansur Chalar “Sakaryaspor” o‘yinchilariga jarohat yetkazgani uchun umrbod futboldan chetlashtirildi. Sportchi Turkiya futbol federatsiyasi shiori ostida o‘tuvchi musobaqalardan chetlatilgan. Shuningdek, u 25 ming turk lirasi (4,6 ming dollar) jarima to‘laydi. Uning klubiga jarima sifatida bir o‘yinni tomoshabinlarsiz o‘tkazish belgilangan. Chalar Turkiya chempionatining uchinchi divizioni uchrashuvida maydonga lezviye bilan tushgan. Uchrashuv vaqtida u lezviyeni barmoqlari orasiga yashirgan holda raqib jamoa futbolchilariga sezdirmasdan jarohat yetkazgan. Uchrashuvdan keyin “Sakaryaspor” politsiyaga murojaat qilgan. Chalarning o‘zi esa maydonga lezviye bilan chiqqanini rad etgan.